jkorsvik/nowiki_second_scrape_merged huggingface dataset:
Fremad Amager

Boldklubben Fremad Amager (forkortet Fremad A.), grunnlagt 10. juni 1910, er en dansk fotballklubb (på øya Amager) fra København. Laget spiller sine hjemmekamper på Sundby Idrætspark (Opvisningsbanen, som har plass til 7200 tilskuere) og spiller sesongen 2007/08 i dansk 2. divisjon avdeling øst etter å ha rykket net fra 1. divisjon i sesongen 2006/07.
FC Amager bli stiftet den 1. juli 2008 ved en sammenslåing av fotballklubbene Fremad Amager, Kastrup Boldklub, Amager FF og Kløvermarkens FB.


== Meritter ==
Dansk viceligamester: 1939/40, 1940/41
Finaldeltager i den danske cupen: 1971/72
Deltager i UEFA Cupwinners' Cup: 1972/73


== Kjente spillere ==
 Frank Arnesen (1974-1975)
 Peter Nielsen (19??-19??)
 Søren Lerby (19??-1975)
 Ivan Nielsen (1975-77, 1977-79, 1990)
 Henrik Andersen (19??-1982)
 Håkan Söderstjerna (1998-2000)
 Todi Jónsson (2007-2007)
 Christian Clem (1994-1995)


== Eksterne lenker ==
Offisiell hjemmeside for Fremad Amager
De Blå/Hvide Engle, klubbens offisielle fanklubb
Knut Yran

Knut Otto Yran (født 18. juni 1920 i Oslo, død 17. juli 1998 på Mallorca) var en norsk illustratør, designer og forfatter. Han var en toneangivende utøver innen norsk reklame og bokkunst på 1950-tallet og arbeidet 15 år som sjefsdesigner for elektronikkprodusenten Philips.


== Liv og virke ==

Knut Yran var ansatt i Aschehoug forlag fra 1950 til 1953, da han fikk sitt eget reklamebyrå i Oslo. Fra 1966 til 1980 var han sjef for designavdelingen ved Philipskonsernet i Eindhoven i Nederland og bosatte seg der. Inspirert av blant annet japansk industridesign profesjonaliserte og koordinerte han selskapets mange designuttrykk og skapte en tydeligere enhetlig stil. Han var ellers designorganisasjonen Icogradas (International Council of Graphic Design Associations) andre president fra 1966 til 1968 og styreformann i Norsk Designråd (ND) fra 1982 til 1987. Han ble utnevnt til æresmedlem av tidligere Norske Grafiske Designere, nå Grafill.
Knut Yran illustrerte en mengde bøker og bokomslag, tegnet postkort, plateomslag og ikke minst plakater, flere med Norges-reklame og troll, blant annet vinnerplakaten til vinter-OL i Oslo i 1952. Han utformet også baksida av medaljen til lekene. Han vant flere førstepremier i internasjonale tegne- og formgivningskonkurranser, deriblant World Poster Championship for sin blide reklamefigur Samegutten i 1959. Den er fortsatt i bruk som emballasjedekor på boksene med Joika og har i ettertid fått kritikk. Knut Yran lagde også mange ex libris, det vil si bokeiermerker, og utgav boka Ex libris. En orientering om bokmerker i 1946.
Bildene til Knut Yran er påvirket av samtidas brukstegninger i en stilisert og dekorativ malerstil, men også av morsomme og klisjepregede reklamefigurer. Flere av de tidlige plakatene kan minne om Harald Damsleths stramme, malte motiver, men er utført med lettere og friere hånd og mer moderne i uttrykket. Yran gikk for øvrig på Damsleths reklametegnerskole like før andre verdenskrig. Han lagde siden sitt eget korrespondansekurs i tegning kalt Barnas Tegneskole.
Knut Yran gav ut diktsamlinga Verden bak dagene i 1942. Han var også produsent for den norske filmsuksessen Vi gifter oss i 1952.
Knut Yran var en tid gift med designeren Unn Søiland Dale (1926–2002). De fikk datteren, designeren, sangeren og forretningskvinnen Vigdis Yran Dale i 1956. Han var siden gift med fotomodellen Karin Holm Yran (1933–2005) fra 1963 til sin død i 1998.


== Referanser ==


== Eksterne lenker ==
(en) Knut Yran – kategori av bilder, video eller lyd på Commons 
(en) Knut Yran på Internet Movie Database 


=== Plakateksempler ===
Arbeider av Knut Yran på artnet.com
Norway - The Cradle of Skiing 1951
Olympiafilmen 1952
Norway - There is a fjord in your future 1957
Oslo - Norway's Viking Capital 1957
Norway - Land of the Midnight Sun - Norgesplakat med «samegutten» 1958
Fine Food 1960-tallet
For outdoor fun 1960-tallet
Oslo 1962
Norway, Viking Wonderland 1962
Norway for real trollidays! 1966
Snowful Sunful Funful 1961
Oslo, Norway - The Flower Capital 1966
North Norway - where night takes a holiday 1968
Norway - a good partner 1973
Heinrich Göbel

Heinrich Göbel (født 20. april 1818, død 4. desember 1893) ble født i Tyskland i Springe. Han var en presisjonsmekaniker og oppfinner, og var en tidlig pioner som uviklet designer for glødelamper. Han giftet seg med Sophie Lübke i 1844, og da han var 31 år gammel, emigrerte de til New York hvor de bodde helt til han døde i 1893. I New York tok han navnet Henry Goebel. 


== Referanser ==
Boomerang Rapido

GT Boomerang Rapido er en oppdiktet racerbil fra filmen Flåklypa Grand Prix kjørt av antagonisten Rudolf Blodstrupmoen og andresjåfør Mysil Bergsprekken. Boomerang Rapido er basert på en McLaren M8B med en rekke oppgraderinger, hvorav mange er hemmelige. Den har blant annet aktiv bakvinge for variabel nedoverkraft, samt superretometerfordeler, en oppfinnelse stjålet fra protagonisten Reodor Felgen. Bilen til Blodstrupmoen er sponset av selskapet «Snake Oil».
Andre biler fra Flåklypa Grand Prix

Il Tempo Gigante, kjørt av Reodor Felgen
Abarth 2000, kjørt av Heinrich von Schnellfahrer
Bertone Carabo, kjørt av Ruffino Gassolini
Lola L&M 260 Can-Am, kjørt av både Carlos Fandangio og Jimmy McQuick
McLaren Chevrolet, kjørt av Ronnie Medel-Svensson


== Referanser ==
Skikrigføring

Skikrigføring er et uttrykk blir brukt om taktikken og strategien stridende parter benytter seg av når de fører krig med tropper utstyrt med ski. 
Den danske historikeren Saxo Grammaticus er den første som omtaler skikrigføring – i historiske beretninger fra det trettende århundret. Farten og distansen som skitropper er kapable til å utføre kan sammenlignes med lett kavaleri.


== Referanser ==


== Eksterne lenker ==
(en) Ski warfare – kategori av bilder, video eller lyd på Commons
Stjerner i sikte

Stjerner i sikte var en norsk talentkonkurranse med Jahn Teigen som gikk på TV 2 fra 1996 til 1998. Deltakerne skulle fremføre melodier av kjente artister der det var om å gjøre å ligne artistens sang så mye som mulig. Vinnerne i hvert land skulle året etter delta i European Soundmix Show i Amsterdam. Den var basert på et nederlandsk programkonsept utviklet av Endemol som ble produsert som egne utgaver i en rekke land i Europa. Den norske versjonen gikk opprinnelig på TV 3 i 1995 med tittelen Med blikket mot stjernene og var ledet av Ragnar Otnes.
Jahn Teigen var programleder mens Trond Myhre, Arild Rønsen, Grethe Svensen i 1996 og Anita Skorgan i 1997 og 1998 var dommere.


== Vinnere ==


=== Den norske finalen ===
1995: Odd Einar Nordheim som Terence Trent D'Arby «Sign your name» (Christina Undhjem (nummer 2) ble sendt til den internasjonale finalen, og kom på annenplass) Gikk på TV3s versjon av programmet.
1996: Kjell Inge Torgersen som Sting «Englishman in New York» (tredjeplass i den europeiske finalen i 1997)
1997: Toril Moe som Celine Dion «All By Myself» (tredjeplass i den europeiske finalen i 1998)
1998: Helene Silvia som Sarah Brightman «Time to Say Goodbye»


=== Den europeiske finalen ===
1996: Bianca Shomburg (Tyskland) som Celine Dion
1997: Edsilia Rombley (Nederland) som Oleta Adams
1998: Carlos Bruno (Portugal) som Michael Stipe (REM)
1999: Cherwin Muringen (Nederland) som Seal
2001: Sonny O' Brien (Belgia) som Celine Dion
2002: Rebecca O'Connor (Irland) som Tina Turner


== Annet ==
I 1997 kom en barneversjon kalt Småstjerner, som også ble ledet av Teigen.


== Referanser ==


== Eksterne lenker ==
(en) Stjerner i sikte på Internet Movie Database
Sophias erotiske astroguide

Sophias erotiske astroguide er et norsk program som astrologi og erotikk som gikk på TV 2 i 1995. Programmet ble ledet av Sophia Lea og forsøkte å gi en dypere forståelse av partnerskap, erotikk og kjærlighet ut fra astrologi og stjernetegnenes innbyrdes kjemi. Indirekte berørte programmet tema som blant annet yoga, reinkarnasjon, healing, krystaller, meditasjon, tai-chi og qi-gong. Temaene ble utdypet både av Sophia og inviterte gjester som blant annet Rune Amundsen, Rauni-Leena Luukanen, Tove Andersen, Jahn Teigen, Per Henrik Gullfoss og Kyrre Johnsen. Programmet var nyskapende for sin tid som del av den framvoksende interessen for selvutvikling og åndelig søken. 


== Referanser ==
Sophia Lea

Sophie Lea (født 1960), også kjent som Sophia Lea Kielland, er en norsk livsstilsrådgiver (coach) og forfatter av flere selvhjelpsbøker om samliv, selvutvikling og astrologi. Hun er særlig opptatt av tema som helse, personlig utvikling, parforhold, mindfulness og astrologi, og har drevet virksomhet der hun har veiledet folk innen disse temaene.Lea har også arbeidet med TV; i 1995 var hun programleder for serien Sophias erotiske astroguide på TV 2 og i 2004 var hun en del av ekspertpanelet i TV3s sjekkeprogram Bill.mrk: Bryllup.
Hun har også hatt fast engasjement som livsstilscoach for Livstilspatruljen i damemagasinet Tara, motemagasinet Elle og som astrolog i TV 2-programmet God morgen Norge og kjærlighetscoach i Kjærlighet til alle på TV 2 Sumo.Hun har studert psykologi, økonomi, NLP og astrologi.


== Referanser ==


== Eksterne lenker ==
(en) Sophia Lea på Internet Movie Database 
(no) Hjemmeside
Hyderabad

Hyderabad er en by i delstaten Telangana i India. Byen er felles hovedstad for delstatene Telangana og Andhra Pradesh.
Hyderabad hadde 6 809 970 innbyggere i 2011 og er sentrum for det sjette største urbane tettområde i India. 40 % av innbyggerne er muslimer. Regner man med storbyområdet har byen 7 749 334 innbyggere. Hyderabad ligger sentralt på Deccans høyslette, ved elven Musi. 
Byen ligger ved elven Musi. Den er sentrum for kultur og et samferdselsknutepunkt. Byen har mange moskeer og palasser, en zoologisk hage og flere museer. Byens industri omfatter produksjon av tekstiler, tobakksvarer, glass, papir og sukker. 


== Historie ==
Hyderabad ble grunnlagt i 1589 av Muhammad Quli Qutb Shah (regjeringstid 1565–1611) som hovedstad i sultanatet Golconda. Egentlig er Hyderabad en tvillingby, med Secunderabad, i nordenden, som datterby. Fra 1763 var byen hovedstad i staten Hyderabad under Asaf Jah-dynastiet. Det var et betydelig sentrum for indisk-muslimsk kultur. 
Muslimene taler for det meste urdu, ikke telugu, som er hovedspråket i Andhra Pradesh.
I 1947 nektet staten Hyderabad å slutte seg til India. Nizamen (herskeren) av Hyderabad, Osman Ali Khan (1886–1967), som motsatte seg India, støttet seg til sin hær og til de dårlig bevæpnede razakarene (den militære fløy av det muslimske Ittihad-partiet). Disse razakarene terroriserte landbefolkningen, og de utgjorde ikke noen stor utfordring for de indiske regjeringsstyrker. I september 1948 var Hyderabad besatt av indiske tropper.


== Flyplass ==
Hyderabad betjenes av den moderne Rajiv Gandhi International Airport, som ligger sørvest for sentrum.


== Referanser ==


== Eksterne lenker ==
GHMC, Greater Hyderabad Municipal Corporation Arkivert 1. juni 2007 hos Wayback Machine.
Andhra Pradesh Government
Hyderabad
Quicksand – Størst av alt

Quicksand – Størst av alt (originaltittel: Störst av allt, engelsk: Quicksand) er et svensk kriminaldrama basert på Malin Persson Giolitos roman Størst av alt fra 2016. Serien er produsert av selskapet FLX for Netflix og hadde premiere 5. april 2019 på Netflix. Serien er den første svenskproduserte originalserien for Netflix.I februar 2020 har en teaterforestilling basert på tv-serien premiere på Rival i Stockholm med Nour El Refai i alle roller. Programmet ble kåret til årets tv-drama under prisutdelingen Kristallen 2019. Hanna Ardéhn fikk også prisen for årets kvinnelige skuespiller i en tv-produksjon. 


== Handling ==
En skoleskyting finner sted på den oppdiktede Djursholms allmänna gymnasium. Maja Norberg (Hanna Ardéhn) blir pågrepet og mistenkt for drap. Både Maja og kjæresten Sebastian (Felix Sandman) skal ha stått bak ugjerningen, men Sebastian dør i skytingen. Maja tilstår raskt skytingen, men nekter straffskyld. Handlingen spinner rundt hvorfor hun har gjort seg skyldig i skoleskytingen, snarere enn om hun faktisk står bak den.


== Rolleliste ==


=== Hovedroller ===
Hanna Ardéhn – Maria «Maja» Norberg
Felix Sandman – Sebastian «Sibbe» Fagerman
William Spetz – Samir Said
Ella Rappich – Amanda Steen
David Dencik – Peder Sander, Advokat
Reuben Sallmander – Claes Fagerman
Maria Sundbom – Lena Pärsson, Åklagare

Rebecka Hemse – Jeanette Nilsson
Arvid Sand – Lars-Gabriel «Labbe» Sager-Crona
Helena af Sandeberg – Mimmi Steen
Anna Björk – Camilla Norberg


=== Tilbakevendende roller ===
Iris Herngren – Lina Norberg
Anna Bjelkerud  — Birgitta Svensson, Domare
Kalled Mustonen – Kalle
Marall Nasiri – Susse Zanjani
Christopher Wollter – Erik Norberg
Jeanette Holmgren – Margareta «Mags» Sager-Crona
Louise Edlind – Majlis, Sebastians farmor
Evin Ahmad –  Evin Orak
Astrid Plynning – Sofie
Suheib Saleh – Dennis Oryema
Sebastian Sporsén – Per Jonsson
Shanti Roney – Christer Svensson


=== Andre roller ===
Alva Bratt –  Mela, klassevenninne
Moa Lindström – klassevenninne, besøkende ved begravelsen og på klubben
Tom Boustedt – klassekompis
Savannah Hanneryd – gjest på klubben
Ray Nordin – gjest på  klubben


== Referanser ==


== Eksterne lenker ==
(en) Quicksand – Størst av alt på Internet Movie Database 
(en) Quicksand – Størst av alt på Rotten Tomatoes 
(en) Quicksand – Størst av alt på Metacritic
Gudbrandsjuvet

Gudbrandsjuvet er et elvegjel i elva Valldøla i Fjord kommune (tidligere Norddal) på Sunnmøre. Besøkssenter og utsiktsplattformer inngår i Nasjonal turistvei langs fylkesvei 63 fra Geiranger til Trollstigen. Fylkesvei 63 krysser elva i bru over gjelet. Gudbrand bru er en tørrmuret steinhvelvbro oppført i 1919 som et ledd i hovedvegen Valldal-Romsdal. Steinhvelvbroen erstattet en gammel bro (eksisterte i 1785), den gamle bruen var 12 alen lang og 3 alen bred.Den vassrike elva renner mellom kløfter og sprekker i fjellet og møtes fra ganske uventede vinkler, før den renner under broen og stuper videre nedover dalen. Juvet er til dels dannet av flere store jettegryter. Vannspillet er en turistattraksjon, og det er bygget plattformer og broer i en blanding av glass og rustkorrodert jern i både vegger og gulv.  Like ved ligger Juvet landskapshotell, med rommene som separate bygninger på stylter i terrenget ved juvet.Turister bør utvise aktsomhet da ulykker har forekommet.


== Referanser ==


== Eksterne lenker ==
Nasjonal turisveg Trollstigen-Geiranger
www.juvet.com
Geir Pollestad

Geir Pollestad (født 13. august 1978 på Nærbø) er en norsk politiker for Senterpartiet, som fra 2013 representerer Rogaland på Stortinget. Han har også vært statssekretær i Samferdselsdepartementet og i Olje- og energidepartementet. I 2021 ble han valgt til parlamentarisk nestleder i Senterpartiet.


== Biografi ==
Geir Pollestad er utdannet jurist ved Universitetet i Bergen og har tidligere studert økonomi og administrasjon ved Høgskolen i Stavanger. Han har vært aktiv i Senterungdommen og satt fra 2001 til 2003 som politisk nestleder. Fra 2003 til 2005 var han visepresident i Nordiska Centerungdommens Förbund, som representant for Senterungdommen. Fra 2001 var han vararepresentant på Stortinget fra Rogaland.
Høsten 2003 stilte Senterungdommen til valg gjennom «Grønn liste» i studentdemokratiet ved Universitetet i Bergen. Geir Pollestad ledet Grønn liste til et godt valgresultat og ble valgt til leder av Norsk Studentunion Bergen for 2004. I samme periode satt han også i landsstyret til Norsk Studentunion. 
Ved stortingsvalget i 2005 var Pollestad tredjekandidat for Hordaland Senterparti. I Jens Stoltenbergs andre regjering var han politisk rådgiver for Åslaug Haga i Olje- og energidepartementet og i Kommunal- og regionaldepartementet, og han var statssekretær i Olje- og energidepartementet og i Samferdselsdepartementet.
Ved stortingsvalget 2009 var Pollestad andrekandidat i Rogaland, men fikk ikke fast stortingsplass. Fra 2009 til 2012, mens Magnhild Meltveit Kleppa var statsråd, møtte Pollestad på Stortinget som fast møtende vararepresentant. 28. september 2012 ble han igjen utnevnt til statssekretær i Samferdselsdepartementet.Ved valget i 2013 ble han valgt inn på fast plass som stortingsrepresentant. Han var først medlem av Energi- og miljøkomiteen, men flyttet våren 2014 over til Næringskomiteen, der han overtok ledervervet. I forbindelse med den såkalte NAV-skandalen har han uttalt at de som ble feilaktig dømt var "moralsk" ansvarlig.
I stortingsvalget 2017 var han Senterpartiets førstekandidat i Rogaland.


==== Stortingskomiteer ====
20. oktober 2009 - 18. juni 2012: Medlem av Arbeids- og sosialkomiteen
17. oktober 2013 - 22. april 2014: Medlem av Energi- og miljøkomiteen
24. april 2014 - 30. september 2021: Leder av Næringskomiteen
19. oktober 2021 - Nå: Medlem av Finanskomiteen


== Referanser ==


== Eksterne lenker ==
(en) Geir Pollestad – kategori av bilder, video eller lyd på Commons 
(no) Geir Pollestad på Twitter 
(no) Geir Pollestad hos Stortinget 
(no) Geir Pollestad hos Norsk senter for forskningsdata 
(en) Geir Pollestad hos Europarådets parlamentarikerforsamling 
(no) Geir Pollestads stemmegivning på Stortinget (arkivert) siden 2009 systematisert av organisasjonen Holder de ord
Såpefolk

Såpefolk er en norsk TV-quiz med Beate Hårstad Jensen som gikk på NRK1 i 1997. Konseptet gikk ut på at to konkurrerende lag skulle kjempe om hvem som hadde mest kunnskap om diverse såpe-serier og skuespillere fra slike serier (som for anledningen kalt «såpefolk»). Programmet gikk på onsdager.Bak programmet stod Elin Østraat (regi), Ragnhild Giæver (manus) og Jon Almaas (produsent).


== Referanser ==
Sollerudstranda skole

Sollerudstranda skole er en 8–10 skole, en tilrettelagt ungdomsskole, lagt opp som et praktisk og yrkesrettet skolealternativ for ungdom i Oslo. Tilbudet er frivillig og tilpasset fortrinnsvis for elever på 9. og 10. trinn. Skolen ligger ved Lysakerfjorden, med tilgang til uteområder med strandlinje og brygger, en opplagsplass for båter, samt flere gamle og nye hus og verksteder.
Skolen nytter Sollerudstranda kystkultursenter til aktiviteter innen fartøyvern og kursvirksomhet. I samarbeid med Oslo tverrfaglige opplæringskontor har skolen hatt en gruppe med båtbyggerlærlinger. 
Skolen har i tillegg to underavdelinger borte fra Lysakerstranda, som fungerer som selvstendige enheter:

Den ene avdelingen er Maridalsprosjektet som holder til på Vaggestein gård i Maridalen.
Den andre avdelingen er Nordmarka skole på Bjørnholt i Nordmarka.


== Rektorer ==
2017– Marianne Løkke (fra Lønnebakken skole)
2010–2017 Karsten Lorentzen (fra Årvoll skole)
–2010 Dag Solbakken (til Blakstad skole)


== Eksterne lenker ==
Årsmelding og resultater - Kvalitetsportalen Oslo, Oslo kommune. Besøkt 22. oktober 2010.
Skolens hjemmeside
Hulrørsopp

Hulrørsopp (Suillus cavipes) er en sopp som er knyttet til lerk (Larix spp.), og det første funnet av denne arten i Norge var i 1962. Den er veldig sjelden i hele Norge bortsett fra i Rogaland.


== Eksterne lenker ==
(en) Hulrørsopp i Encyclopedia of Life 
(en) Hulrørsopp i Global Biodiversity Information Facility 
(no) Hulrørsopp hos Artsdatabanken 
(sv) Hulrørsopp hos Dyntaxa 
(en) Hulrørsopp hos Index Fungorum 
(en) Hulrørsopp hos MycoBank 
(en) Hulrørsopp hos NCBI 
(en) Kategori:Suillus cavipes – bilder, video eller lyd på Wikimedia Commons 
(en) Suillus cavipes – galleri av bilder, video eller lyd på Wikimedia Commons
Amund Raknerud

Amund Raknerud (født 3. oktober 1907 på Hamar, død 7. januar 1962) var en norsk pianist, dirigent og akkompagnatør.


== Liv og arbeid ==

Amund Raknerud spilte mye sammen med fiolinist og bysbarn Øivind Bergh (1909–1987) i oppveksten. Etter examen artium 1926 flyttet han til Kristiania og tok lærereksamen i 1928. Han gikk i lære hos pianist Nils Larsen (1888–1937) og spille på kafé og Dovrehallen. Amund gikk også hos Arild Sandvold (1895–1984) for å lære orgelspill, tok organisteksamen i 1933 og debuterte som organist før han debuterte som pianist året efter, samtidig med nevnte Øivind Bergh.  I likhet med Bergh var Raknerud på 1930-tall aktiv i hovedstadens jazzmiljø. Amund var blant annet i besetningen til det såkalte Cecil-orkestret, ledet av vokalisten Cecil Aagaard (1916–1984) fra Larvik.Frem til 1939 var han repetitør ved Nationaltheatret, med ansvar for innøving av det musikalske. I 1945 var han pianisten i Rikard Nordraak (film) og i 1946 turnerte han Amerika med Randi Heide Steen (1909–1990).  Han hadde også jobbet med å akkompagnere den russiske sopranen Maria Maximovitsj og den walisiske tenor Richard Lewis (1914–1990). Senhøstes 1946 gikk turen til det nystartede UNESCO i Paris for å akkompagnere Gunnar Brunvoll (1924–1999) samt videre studier i Milano der han oppholdt seg frem til mars 1947.  Nedover reiste også mezzosopranen Eva Gustavson (1917–2009), som Amund hadde akkompagnert ved hennes debut tidligere det året. Raknerud studerte direksjon hos Giuseppe Pais (1890–1972) i Milano. En tid var han også kapellmester ved Nationaltheatret. Sent i 1949 ble det kjent at han hadde spilt for Europahjelpen (senere kalt Flyktningehjelpen) nede i Bremen.
Det ble ny studiereise til Italia i 1950. Da Folketeateret i 1954 førte opp sin første opera var Amund repetitør i Tosca med Hamargutten Sverre Arvid Bergh (1915–1980) på dirigentplass. Senere steppet han også inn som dirigent for orkestret. Han var også repetitør for Operakoret. Han var også sangpedagog for blant andre sopranen Aase Nordmo Løvberg (1923–2013) som han også akkompagnerte ved hennes debut i 1948 og ofte ellers også.
Amund Raknerud var sønn av lærerparet Andreas Raknerud (1860–1918) og Ellen Gunda Røhne (1869–1944). Amund ble gift i 1948 med billedkunstneren Gladys Raknerud (1912–1997). De var foreldre til forfatteren Nils Amund Raknerud (født 1949) som igjen er far til rapperen Don Martin (født 1978).


== Referanser ==
Jurij Krymarenko

Jurij Oleksandrovytsj Krymarenko, ukrainsk Юрій Олександрович Кримаренко (født 11. august 1983)  er en ukrainsk friidrettsutøver som konkurrerer i høydehopp.
Krymarenko ble verdensmester 2005 i Helsingfors med et hopp på 2,32. I høydefinalen var han den eneste som klarte 2,32 som er den laveste høyden som noen har vunnet verdensmestertittelen med. Favoritten og OL-vinneren fra 2004 i Athen, svenske Stefan Holm og en rekke andre hoppere klarte 2,29. Det ble delt sølv til cubanen Victor Moya og Jaroslav Rybakov fra Russland med 2,29. Holm ble bare sjuende mann med samme høyde. Krymarenko personbeste er 2,34, satt i Berdytsjiv i 2013.


== VM-medaljer ==
VM 2005  Helsingfors - gull i høydehopp


== Referanser ==


== Eksterne lenker ==
(en) Jurij Krymarenko – Olympics.com 
(en) Jurij Krymarenko – Olympic.org 
(en) Jurij Krymarenko – Olympedia 
(en) Jurij Krymarenko – Sports-Reference (OL-resultater – arkivert) 
(en) Jurij Krymarenko – World Athletics 
(en) Jurij Krymarenko – Diamond League 
(en) Jurij Krymarenko – Track and Field Statistics